La delegació de Comerç i Mercats presenta la campanya de comerç en Falles 2022
09 de març 2022

![](/media/iyzeewx1/c1-y-mini-comercio-fallas.jpg?width=850&height=567.9545454545455)

La regidoria de Comerç i Mercats de l'Ajuntament de Sagunt ha presentat este matí la campanya de comerç dissenyada exclusivament per a la festivitat de Falles 2022 davall el lema _Falles, la millor compra en el nostre comerç local_. Amb esta acció l'Ajuntament de Sagunt pretén fomentar i animar la ciutadania a realitzar les compres en els establiments del municipi, sempre guardant tota la prudència necessària en temps encara de pandèmia.

En esta campanya es repartirà als comerços del municipi el material promocional compost per un total de 30.000 bosses de paper, la cartelleria corresponent i, a més, una carta de la regidora delegada dirigida a les i els comerciants. Així mateix, també s'han col·locat des del passat dia 1 de març, pancartes i lones commemoratives referents a la campanya en les façanes dels edificis municipals, tant en el Palau Municipal, a Sagunt, com en la Tinència d'Alcaldia, al Port de Sagunt. A més, enguany també s'han realitzat falques de ràdio per a promocionar la campanya.

El pressupost de la campanya ascendix a 12.737 euros, dels quals 900 euros han anat destinats en la impressió de cartells i lones, 2.000 euros al repartiment, 2.800 a la difusió en mitjans de comunicació, 600 euros a la difusió en xarxes socials i 6.400 euros en subministrament de bosses per a repartir entre els comerços.

L'alcalde de Sagunt, Darío Moreno, ha assenyalat que «**quan parlem de comerç minorista, parlem de la necessitat que tots i totes treballem en les diferents àrees, i quan parlem d'eixe treball conjunt, parlem de sinergies i buscar persones aliades en tots els racons. Per això, aprofitem qualsevol festivitat per a llançar eixe missatge de compra en el comerç minorista, així com en altres associacions**». Ha agraït a la Federació Junta Fallera de Sagunt la seua «**predisposició i suport al comerç minoritari**», tant en el comerç local especialitzat en la festivitat de les Falles com en la resta dels comerços que també «**es veuen afectats positivament**» per esta festa. A més, ha destacat que el comerç local de la ciutat és un comerç de «**referència**» i la labor de l'Ajuntament de Sagunt en este aspecte és el de «**recolzar, coordinar i donar visibilitat**».

La delegada de Comerç i Mercats, Ana María Quesada, ha explicat que «**el comerç és partícip de les festes i el comerç de proximitat forma part inseparable de la nostra població i les nostres tradicions**». A més, ha destacat que enguany «**hem buscat donar-li un altre aire i la màxima vistositat possible al nostre comer local en la seua relació amb les Falles, llançant sempre el missatge de comprar en el comerç local, que és el que ens fa forts, com a ciutat, professionals i servicis**». A més, ha assenyalat la «**importància**» de la compra local, ja que «**cada acció de compra és important i totes compten**».

La representant de l'Associació de Comerciants Ciutat de Sagunt, Belvis Plaza, ha explicat que des de FACOSA, estan «**molt agraïts**» pel suport rebut des de l'Ajuntament de Sagunt i ha destacat com de «**potent**» és la campanya. D'altra banda, el vicepresident de la Federació Junta Fallera de Sagunt, Paco Giménez, ha destacat la «**importància**» de les Falles en l'economia local.

En l'acte han participat l'alcalde de Sagunt, Darío Moreno; la regidora d'este departament, Ana María Quesada; el president de l'Associació Comerciants i Empresaris i Industrials de Sagunt i comarca, José Luis Doblaré; el president i secretari de l'Asociació de Comerciantes y Profesionales de Puerto de Sagunto, Marcelo Cuadros i Pedro Argenti respectivament; la representant de l'Associació de Comerciants Ciutat de Sagunt, Belvis Plaza; les falleres majors, Sandra Ordiñaga i Aitana González; els vicepresidents de la Junta Fallera, Paco Giménez i Ramón Jarque i, finalment, la dissenyadora gràfica del cartell, Jennifer Sánchez Fernández.

![](/media/lf0mfdhg/c2-comercio-fallas.jpg?width=850&height=567.9545454545455)

![](/media/gsynedba/c-cartel-vale.jpg?width=376&height=531&mode=max)![](/media/hoyjhzke/c-lona-fallas.jpg?width=371&height=526&mode=max)

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-comerc-i-mercats-presenta-la-campanya-de-comerc-en-falles-2022/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-comerc-i-mercats-presenta-la-campanya-de-comerc-en-falles-2022/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-comerc-i-mercats-presenta-la-campanya-de-comerc-en-falles-2022/ "Linked In")
*   [](mailto:?body=https://aytosagunto.es/va/actualitat/la-delegacio-de-comerc-i-mercats-presenta-la-campanya-de-comerc-en-falles-2022/)